Folketing
2007-02-27

Jeg må sige, at der i hvert fald er plads til al det engagement, som ministeren ønsker at lægge i sådan et lovforslag, hvis det her beslutningsforslag nyder fremme. Det kan jeg så forstå at det ikke gør i det udseende, det har nu. Det synes jeg sådan set er vældig fornuftigt. Der står intet i det her om, hvorvidt den pågældende skal være dømt eller bare skal være anklaget af en eller anden tilfældig, der har anmeldt den pågældende til politiet. Der står intet om, hvad det er for en forseelse inden for dyrevelfærdsloven, som skal være begrundelsen for det her. Er det, fordi dyrlægen ved en kontrol i en stald finder en gris, som måske burde have været anbragt i en sygesti, og som så efterfølgende bliver anbragt i en sygesti? Drejer det sig om, at man ved en dyrlægekontrol ser, at her måske ikke er tilstrækkelig strøelse, og så er den pågældende lige til internetsiden, eller skal vi op i nogle væsentlig strammere og større overtrædelser af dyrevelfærdsloven?